FÆLLES HOLDNING (EF) Nr. 39/2002

fastlagt af Rådet den 15. april 2002

med henblik på vedtagelse af Europa-Parlamentets og Rådets forordning (EF) nr. .../2002 om ændring af Rådets forordning (EF) nr. 577/98 af ... om gennemførelse af en stikprøveundersøgelse vedrørende arbejdsstyrken i Fællesskabet

(2002/C 145 E/06)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter proceduren i traktatens artikel 251(3), og

ud fra følgende betragtninger:

(1) I Rådets forordning (EF) nr. 577/98(4) er der fastlagt grundlæggende bestemmelser vedrørende en stikprøveundersøgelse af arbejdsstyrken, som skal levere sammenlignelige statistiske oplysninger om niveauet for samt strukturen og udviklingen i beskæftigelsen og arbejdsløsheden i medlemsstaterne.

(2) En hurtig gennemførelse i alle medlemsstater af den kontinuerlige stikprøveundersøgelse af arbejdsstyrken, som skal foretages i henhold til forordning (EF) nr. 577/98, betragtedes som en prioriteret aktion i handlingsplanen om statistikkrav i ØMU, som Rådet godkendte den 19. januar 2001.

(3) Siden forordning (EF) nr. 577/98 trådte i kraft, er der gået tilstrækkelig lang tid til, at alle medlemsstater har kunnet træffe de foranstaltninger, der er nødvendige for at kunne gennemføre forordningen fuldt ud. Det er dog ikke alle medlemsstater, der har truffet sådanne foranstaltninger. Derfor bør den dispensation, som giver medlemsstaterne mulighed for kun at skulle gennemføre en årlig undersøgelse, være tidsbegrænset.

(4) De nødvendige foranstaltninger til gennemførelse af forordning (EF) nr. 577/98 bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(5).

(5) Forordning (EF) nr. 577/98 bør ændres tilsvarende.

(6) Udvalget for Det Statistiske Program, der blev nedsat ved Rådets afgørelse 89/382/EØF, Euratom(6), er blevet hørt i overensstemmelse med afgørelsens artikel 3 -

UDSTEDT FØLGENDE FORORDNING:

Artikel 1

Forordning (EF) nr. 577/98 ændres således:

1. Artikel 1, stk. 2, affattes således: "Undersøgelsen er en kontinuerlig undersøgelse, som giver resultater på kvartals- og årsbasis; det er dog muligt for medlemsstater, som ikke er i stand til at gennemføre en kontinuerlig undersøgelse, i en overgangsperiode til og med år 2002 at foretage en årlig undersøgelse, som skal finde sted om foråret.

Som undtagelse herfra forlænges overgangsperioden

a) indtil 2003 for Italien

b) indtil 2004 for Tyskland på betingelse af, at Tyskland på kvartalsbasis forelægger skøn over de samlede stikprøveundersøgelser vedrørende hovedarbejdsstyrken og årlige gennemsnitsskøn over visse specifikke arbejdsstyrkestikprøveundersøgelser."

2. Artikel 8 affattes således: "Artikel 8

Procedure

1. Kommissionen bistås af Udvalget for Det Statistiske Program, der blev nedsat ved artikel 1 i Rådets afgørelse 89/382/EØF, Euratom(7).

2. Når der henvises til dette stykke, anvendes artikel 5 og 7 i afgørelse 1999/468/EF(8).

Perioden i artikel 5, stk. 6, i afgørelse 1999/468/EF fastsættes til 3 måneder.

3. Udvalget vedtager selv sin forretningsorden.".

Artikel 2

Denne forordning træder i kraft på dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 270 E af 25.9.2001, s. 23.

(2) EFT C 48 af 21.2.2002, s. 67.

(3) Europa-Parlamentets udtalelse af 11. december 2001 (endnu ikke offentliggjort i EFT), Rådets fælles holdning af 15. april 2002 og Europa-Parlamentets afgørelse af ... (endnu ikke offentliggjort i EFT).

(4) EFT L 77 af 14.3.1998, s. 3.

(5) EFT L 184 af 17.7.1999, s. 23.

(6) EFT L 181 af 28.6.1989, s. 47.

(7) EFT L 181 af 28.6.1989, s. 47.

(8) EFT L 184 vom 17.7.1999, S. 23.

RÅDETS BEGRUNDELSE

I. INDLEDNING

1. Kommissionen sendte den 13. juni 2001 Rådet et forslag til Europa-Parlamentets og Rådets forordning om ændring af forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet.

2. Ovennævnte forslag er baseret på traktatens artikel 285, hvorefter den fælles beslutningsprocedure med Europa-Parlamentet, der er foreskrevet i traktatens artikel 251, finder anvendelse.

3. Europa-Parlamentet godkendte under førstebehandlingen den 11. december 2001 Kommissionens forslag uden ændringer.

4. Det Økonomiske og Sociale Udvalg afgav udtalelse den 14. januar 2002.

5. Den 15. april 2002 vedtog Rådet sin fælles holdning i henhold til traktatens artikel 251.

II. FORSLAGETS MÅLSÆTNING

Formålet med forslaget er at ændre forordning (EF) nr. 577/98 for at sikre, at alle medlemsstater gennemfører en kontinuerlig stikprøveundersøgelse af arbejdsstyrken. Det vil betyde, at medlemsstater, der har vanskeligt ved at gennemføre en kontinuerlig undersøgelse, ikke længere har mulighed for blot at foretage en årlig undersøgelse.

Endvidere ajourfører forslaget komitologibestemmelserne i forordningen i overensstemmelse med Rådets afgørelse 1999/468/EF af 28. juni 1999.

III. ANALYSE AF DEN FÆLLES HOLDNING

Den fælles holdning følger Kommissionens forslag, der blev godkendt af Europa-Parlamentet, med tilføjelse af undtagelser for Italien og Tyskland, således at de kan foretage de tekniske forberedelser, der er nødvendige for at gennemføre en kontinuerlig undersøgelse.

For Italiens vedkommende gælder undtagelsen i et år indtil udgangen af 2003.

For Tysklands vedkommende gælder undtagelsen i to år indtil udgangen af 2004 på betingelse af, at Tyskland på kvartalsbasis forelægger substituerende skøn over de samlede stikprøveundersøgelser vedrørende hovedarbejdsstyrken og årlige gennemsnitsskøn over visse specifikke arbejdsstyrkestikprøveundersøgelser. Forelæggelsen af disse oplysninger vil beskytte EU-statistikkernes integritet i den overgangsperiode, hvor Tyskland ikke forelægger data fra en kontinuerlig undersøgelse, ved at sikre adgang til hyppigere og mere specifikke data end dem, der i øjeblikket forelægges som led i den årlige undersøgelse.

IV. KONKLUSION

Rådet finder, at de ændringer, der er indført i dets fælles holdning, fuldt ud er på linje med den foreslåede forordnings målsætning og indebærer, at forordningen gennemføres i fuldt omfang så hurtigt som muligt.